Villy Søvndal (SF), 2002-01-29:
Tak for debatten om forslaget.
Det er jo altid sådan, at når man vil gennemføre et eller andet bestemt ideologisk princip, har det tit sine ofre.
Det her forsøg på at tvinge en større aktivering igennem har sine ofre.
Dem kan man møde, hvis man tager del i den række af møder, der er med nydannede førtidspenisonistforeninger rundt om i Danmark, flere i hvert amt.
Det er pæne mennesker.
De har ikke ring i næsen, de har ikke store hunde og sådan noget.
Det er typisk mennesker, der har passet deres job i tillid til, at når de fik foden i klemme i maskinen, eller når de som hjemmehjælpere fik et knæk i ryggen, var der med sikkerhed et system, der fangede op.
Det kan jo let laves i de her elektroniske tider, og så kan vi da i hvert fald få klarhed over, hvor mange sager det faktisk er.
Min påstand er, at vi taler om tusindvis af mennesker, der i løbet af et sygdomsforløb er udsat for, at de har mistet deres indkomst.
Man kan så diskutere, om man bryder sig om gidseltagning eller ej.
Det, man i virkeligheden gør i de her sager, er at tage mennesker som gidsler for at tvinge et bestemt princip igennem.
Den kommune, der ikke opfører sig, som loven mente man skulle, det menneske, der på grund af sygdom opdager, at pludselig har vedkommende ikke længere sygedagpenge - her er det jo ikke den kommune, der bliver ramt.
Den belønnes tværtimod, fordi den sparer penge.
Den, der bliver ramt, er den enkelte, der oven i sygdomsforløbet oplever pludselig at stå uden indkomst.
Der synes jeg, man må overveje, hvor langt man vil gå for at tage gidsler i et eller andet ideologisk ærinde.
Jeg inviterer også gerne Venstres nye socialpolitiske ordfører med på den type af møder, hvor man kommer rundt til virkelige mennesker sådan af kød og blod, for det gør et dybt indtryk, synes jeg, at møde de folk.
Det er ikke nogen, der har villet de her forløb.
Det er nogle, der typisk er ramt af de her forløb, fordi de har passet deres arbejde. Til fru Anne-Marie Meldgaard vil jeg sige, at jeg er enig i, at sygedagpenge som hovedregel er en korttidsydelse.
Sådan er det jo.
Vi får jo alle sammen sygedagpenge, når vi er syge, har brækket et ben eller har ondt i halsen eller har influenza.
Så er der dem, der skal over på andre varige ydelser, og det er dér, problemet opstår, bl.a. også fordi der er sygdomme, hvor det tager meget lang tid at finde ud af, om det her er en varig sygdom, eller det er noget forbigående.
Det, vi beder om med det her forslag, er at etablere sikkerheden for, at de mennesker ikke bliver taget som gidsler, indtil der er et andet system, der tager over.
Det undrer mig egentlig, at Socialdemokratiet er så afvisende over for det.
Da den borgerlige regering lavede det i 1982, var det under skarpe protester fra Socialdemokratiet, som jeg mener var rigtige dengang, og som jeg mener stadig er rigtige.
Jeg synes, hr. Lars Barfoed holdt en tale, der i høj grad var en gidseltagertale.
Tak for de pæne ord fra fru Margrethe Vestager.
Dér tror jeg også, at vi har behov for simpelt hen at bevæge os længere ned i de her sager.
Jeg leverer gerne, så vi kan danne os et indtryk af, hvad det er for mekanismer, der spiller ind i de her sager.
Tak til Enhedslisten.
Tak til Kristeligt Folkeparti, som dog gerne ville vente og se.
Jeg synes, der udvikles sådan et nyt slogan, som Venstre og De Konservative måske også kan bruge efter dagens debat - også Kristeligt Folkeparti - nemlig: »Vent og se med V og C« - og måske også med Kristeligt Folkeparti.
Det er ikke klogt i de her sager, og jeg beder om, at vi laver ét af to: enten etablerer den dér database, hvor vi kan skaffe os det overblik over, hvor mange sager vi faktisk taler om, eller også laver en høring, hvor Folketingets partier kan prøve at møde de her mennesker.
Jeg kan garantere, at det gør et dybt indtryk, for det er mennesker, der var så sikre på, at der var et offentligt system, der fangede op, når de uforskyldt kom i den situation, de kom i.
Det var der ikke i ganske mange tilfælde - derfor forslaget.
Men det vi jo så få videre belyst under udvalgsarbejdet.